정조 20년 · 목
疏略曰我殿下盛德大業史不勝書試擧其一二雖堯舜湯文之聖不可尙已則不獨微見其端而止苟擴而推之將塞乎天地之間而王天下豈足道哉何功化所及邈然有遜於熙皥之世也臣嘗聞朝行之間人有恒言曰吾君堯舜然此始謟耳別其眞正聖德之度粵百王人皆不識而不知此曷故焉書曰爾有嘉謀嘉猷則入告爾后于內爾乃順之于外曰斯謀斯猷惟我后之德人臣事君之道有如是也今之人不惟不然或反于是入則阿諛出乃竊議而抑其眼力所及惟在乎眉睫嚬笑之間至若至善盡美之出自積累淵㴠之中者亦識趣未到故不能眞切體認亦不能眞切悅繹而所傳說流布者率多夸寵賣權之計聖德由是而䁆翳俗尙由是而渝敗誠可歎也臣憃愚鈍滯而竊於殿下政令注措之外或不無諦視其一二而深自悅慕時不覺手舞而足蹈者先正臣李滉嘗於經筵奏曰內需司訟事快從公論慕義殿賞資亦許還收事盡如此則堯舜之治亦將不遠顧此數事在當時亦至微至易而先正之言直以此謂可以駕軼勳華夫豈不然而先正告之哉臣固知殿下之有爲也臣嘗於喉院直宿之夜見曉鼓纔動司鑰來請放鑰怪而問之人曰聖上每値朔望曉參眞殿風雨寒暑罔或有間二十年如一日臣感激讚歎蹶然起坐竊不自勝其欣幸之私何者奉先思孝人君之盛節而爲仁之大本也大本旣立百度旣正欲識聖人高處須於此等處認得我殿下每太廟將事奉薦而進其親也慤其行也趨恍惚彼此神明來享逮乎閟宮之躬祼也威容怵惕焄蒿悽愴出戶周還僾然逌然涕泗汍瀾從官感泣五十而慕臣於是乎見之臣又聞之或於享祀遣官攝行也整衣齋居明燭達宵洞洞屬屬如在其位旣報禮畢方纔就寢此皆足以克享神人弘敷大德而臣又見之寢御之室不過數椽常饍之食不過數品以至燕衣䙝裘三澣四撋輦輿儀代紅渝碧落窓紙則補罅而塗墨廳茵則編莞而綴蒲檏陋粗惡多礙觀瞻臣常以是歸語鄕里遐土厖俗每謂君王所居必金闕玉樓珠簾綉帳種種奇麗不似人間故創聞是說駭而不信此皆殿下躬行儉德率勵群工將以風動一世者而何乃功化所及一切相反人昧禮儀之敎家乏孝悌之行節文都晦威儀不攝反本追遠之誠飭躬蹈仁之操世無其人汶汶泯泯而奢侈之俗日滋月盛公卿却貂貉而不御武夫披紋綉而自夸閭卷匹庶轉相慕效擧世靡麗禁之不廳遐外傳聞之人或疑殿下導率之方猶有未盡兹誠誤矣訛言不懲惑亂滋深貪官汚吏之掊克生靈以自封殖者輒皆藉買權貴連結勢威瞬目搖手以䛘愚俗臣每念至此痛心疾首誠欲大聲而號於衆剖劈奸人之肺腸以昭萬目之所共瞻而遂得尊聖德於天下後世矣顧今氣翳廓淸權綱總攬域中庶務咸決於四聰之明而無復向來壅閼偏枯之病宜其血脈流通眞元蘇復而何乃習尙之頹靡者收拾無望風敎之渝敗者整頓沒策臣竊恐殿下淬勵之志久或有懈而奮發之氣漸不如初猝莫能升大猷而致太平措一世於春臺之上也有君無臣夫人所言也臣愚竊以爲殿下若能窹寐思賢左右旁求則亦豈無俊哲之士應期而出樂爲時用者乎自古爲國盡節之君子多出於難進易退之中蓋其輕爵祿而重名義自有素講于心者故其出而爲當世也乃能擔負天下之重而不以被暧齧肥蔭子封妻爲意也今通籍金閨者崇卑異秩不爲不盛而未聞有一箇恬雅之士能安其素履者外若逡巡內實貪變東華軟塵逐逐汨汨患得患失五內熬煎豢養沈酣醉生夢死不復知人生斯世本有當行之則一切愛親敬兄忠君弟長日用彝倫之所不可不講者世道至此良足太息以之居官臨民率由是道內乏羔羊之操外多簠簋之謗一經腴藩富埒陶猗歷典雄府豪視金張察使而行販賈之術牧守而效吏胥之奸轉換穀簿竊弄文券自所謂文武近臣而已不免此等題目餘子紛紛何足道哉堂堂聖朝學士大夫之所聚會卽四方賓旅所仰望而慕效者也及觀其容止聽其譚論則或側弁而悸帶或儇步而跛倚評品資級之久近較看通擬之多寡而其藩之餽孰厚孰簿某邑之產何有何無錙銖是爭毫釐悉析僚寀群居日孶孶爲此而數日侍漏輒有苦色一宵持被如就死地我殿下盛德至善如彼其隆而習尙之浸粱若是其污臣求其說而不得謂殿下擴充之工尙有所未至殿下試於乙丙之夜惕然警發常令本源湛然澄澈則萬理畢照物無遁形凡今日救藥之方必皦然可見也於是乎身任師道矜彼群蒙或下鍼砭或投丹餌使之革舊圖新日遷善而不知君臣上下共享其利豈不休哉紀綱之不立亦宜內自宮掖外察諸臣臣請槪言之掖隸恣橫飭禁本嚴而每守宰新出持帖乞錢謬例已成貽羞實多彼雖下賤卽亦近習近者如此遠者可知婦女之髢髮卑官之乘轎列邑之宰殺何望其一遵法禁而無失乎至於閭里富人嘉會請客綵花金勝交映左右油餳蜜果皆踰丈尺糜費日廣侈靡相尙臣謹按光廟元年惟客使燕享用油蜜果餘竝嚴禁逮我先朝無論國婚與士婚亦禁油蜜果而用金銀露布花者杖八十此皆列聖盛德推之躬儉之餘欲化民成俗者不可以微事而忽之也法者當從易行處行之與其創新而益紊之曷若因舊而修明之乎臺臣之逐日詣臺古法則然而一自臺選之不淸如臣巽軟咸玷是職臺廳一銷無時可啓經筵之啓沃君德爲任不輕而鴻儒宿德今不及古召對時行討論無聞凡此皆非細故也臣嘗觀先輩文字有言某賢人入臺地世道之幸也有言某奸人入經幄世道之憂也今也賢人入臺安能裨世奸人入幄亦安能敗世乎至若民生休戚專係於制產裕食而均廳之預貿貢米卽一巨瘼每一豐登販貿益夥而產米之鄕其害滋甚米價刁翔不異儉歲今宜嚴飭有司定數之外雖升斗之穀無得加貿使民知樂歲之可樂而膏澤淪於肌膚然後徐議通變永革弊規不可已也臣雖在草野之中亦嘗聞壯營之設是殿下遠觀之聖籌有非蠡營之見所敢仰測而公家之事絲牽繩連互有資濟俟其節制之稍成而不負經紀之本意則民蒙其利而積弊斯袪矣又如刑獄審理之政是殿下苦心至德之所著見者每殺越獄成疑晦多端則殿下躬執成案克明克愼判詞一出民服神明我殿下審克之意如此而牧民之官乃或恣行威怒濫殺無辜諸路皆然而嶺南尤甚凡有訟獄必文致其罪陰售厲虐向來一二守宰之事卽其驗也無辜之士民遇酷吏嗜殺之毒手而枉失性命有罪之守宰遇殿下恤刑之仁心而得保首領亦其幸不幸有異也我殿下飮恤之德固已深入於人而日前畿邑之所犯尙如是狼籍由是觀之風行草偃徒虛語耳此皆士大夫名義掃地識見昏塞不能服膺於古聖賢遺訓故其病根之隨處發見有如是也臣尙有一二事可言昔我夫子以九經之義告於其君而其一曰忠信重祿所以勸士今三司侍從之臣多不食祿蓋員額之數倍於祿科而三司之職肅命旣難而順遞未易故名雖遞受實則屢空或虛縻軍銜終歲而不得受者有之或懇囑騎曹數月而僅一受者有之堂堂千乘之國金華侍從之臣乃不能繼其月廩誠不可使聞於隣國也厚祿將以養廉也今絕其祿廉何能責擧世耽耽惟一麾是圖幸而得之貪攫無厭彼固有罪亦朝廷使然臣雖山野之人亦嘗知國用不給也度支歲入米不過十萬石古者或所入過是而所出不及故僅充經費之用邇來所入不及而所出過是則經費亦窘轉相稱貸以若國用制其祿食宜乎有損而無增第惟臣之愚見則百用可蠲惟士之廩給不可以不給也臣嘗按國初制祿頗爲豐足自經亂後屢經裁減而至若遞受之法近始有之此非盛世之所宜有之也今臣此言有司之臣必竊笑而議其迂然軍門伺候之卒各司皁隸之賤亦莫不繼其廩料顧獨於侍從之列反如是乎今軍門之宂濫者尙多稍議變通屬之地部顧安所不可乎至若科擧之制今士之赴擧旣無定額鄕之送士亦無貢法人擧我應之義果安在哉士趋之不端科擧之淆雜未必不由於是今若定其額數申以薦法而文詞之外視其學行以之取捨則三物賓興之化亦將復見於今日也又如銓選之法國之大政我殿下搜羅剔抉野無遺逸歷觀前史淹滞之振扷莫今若也況今殿下以革舊俗改舊觀爲務夙夜嚴恭堇正群下而任其事者多不能仰體盛念雖有對揚之名每歸應文之科黜陟或欠稱停激揚不厭人心卒未見聳萬夫之觀瞻萃一代之精神若使一往沁泄竊恐世道朝象竟無丕變之日今宜申加飭勵以懋遠圖也朱子曰帝王之學雖與韋布不同其所以講明義理存體應用則未嘗不同夫儒者之學以經傳爲本則爲正爲直以新奇爲務則爲邪爲僞故古之敎者必先審乎趋向之分朱子曰孔氏門人未必純善而也是白地多可愛正以是也在昔穆陵之世學校大興宏儒碩士霞蔚雲騰入而啓沃有補出而禮讓成俗玆所以治化之隆匹美於三代而近世之士工聲病爭新巧以爲立揚之計窮經問學看作詭異攝儀操躬悟不爲意凡此俗弊皆由於蒙養之不端禮敎之不行朱子所以深致意於小學之敎而橫渠敎人之以禮爲先亦以是也夫小學之書卽大學之根基規模節目實足以補治侀化而童習豫養自無扞格之患昔我先大王眷眷乎培養之敎而惟是書爲先今我殿下亦嘗遵而守之申明講規今宜更飭有司嚴立課修內則使敎官會于公廨月三考講外則擇其有文學地望者爲之塾師任其考課不專尙乎句讀之末而使之肄習乎揖讓進退之節則其於端本之功豈云少補至於禮之爲敎古今異宜固難輕議而三代之禮可按而行者惟鄕飮酒禮是已蓋其賓主介僎之位尊畢有序三讓四面之儀少長有別獻酬辭讓升降進退使人觀感知有所據守終至於正身而化俗成敎而安國夫子所謂觀於鄕而知王道之易易者正以此也在昔我邦名碩之典州郡而處鄕塾者皆行是禮而闕而不講今已久矣凡今之人不知禮義靡所據守廉恥不張趋向不正究其病源亶在於敎之不素今宜申明舊規內而館學外而校院使於春秋絃誦之暇肄習鄕飮之禮使之觀善而成敎則其爲辨上下定民志無有過於此者矣批以爾言萬言而言皆指陳時弊亦多實用之可以採納者當隨處試爾之言